แบงก์โน้ตส์
ช่วงเช้าของวันที่ 26 มิ.ย. วังบางขุนพรหมคึกคัก เมื่อ “ดร.โกร่ง” วีรพงษ์ รามางกูร
27 มิ.ย. 2555

การบ้าน
ช่วงเช้าของวันที่ 26 มิ.ย. วังบางขุนพรหมคึกคัก เมื่อ “ดร.โกร่ง” วีรพงษ์ รามางกูร ประธานคณะกรรมการธนาคารแห่งประเทศไทย (ธปท.) มีนัดสำคัญมาร่วมประชุมกับคณะผู้บริหารระดับสูงตั้งแต่ระดับผู้อำนวยการขึ้นไปเป็นครั้งแรก 




เหตุผลคือ ดร.โกร่ง อยากจะพบปะและทำความรู้จักคุ้นเคยกับพนักงานและผู้บริหาร ธปท.ให้มากขึ้น จากเดิมเมื่อวันที่ 15 มิ.ย.ที่ผ่านมา ได้ร่วมประชุมกับ ประสาร ไตรรัตน์วรกุล ผู้ว่าการ ธปท.และผู้บริหารระดับสูงไปแล้วครั้งหนึ่ง 
มาเจอหน้าผู้บริหาร ธปท.และร่วมประชุมครั้งนี้จะมาพูดคุยกันเล่นๆ ก็ใช่เรื่อง งานนี้ ดร.โกร่ง จึงต้องฝากการบ้านให้ผู้บริหาร ธปท.นำไปพิจารณาดำเนินการใน 2 เรื่อง 
โจทย์ข้อแรก ...ฝากไปดูงบดุลของ ธปท.ที่ยังมีขาดทุนสะสมอยู่จำนวนมาก และสถานะทางบัญชียังเป็นภาระดอกเบี้ยจ่ายมากกว่าภาระดอกเบี้ยรับ ดร.โกร่ง จึงขอให้ทางผู้บริหาร ธปท.ลองไปดู ไปคุยกัน ว่าจะมีวิธีการใดบ้างหรือดำเนินการอย่างไรได้บ้างในการลดภาระขาดทุนตรงนี้ เรียกว่าให้ลดสถานะจากผู้กู้สุทธิมาเป็นผู้ให้กู้สุทธิ
โจทย์ข้อที่สอง ...เป็นเรื่องภาระหนี้กองทุนฟื้นฟูฯ ดร.โกร่ง ให้ไปดูว่าจะสามารถชำระหนี้ได้อย่างไรบ้าง มีเงินเพียงพอที่จะนำมาชำระหนี้หรือไม่ หรือมีความสามารถที่จะชำระหนี้ส่วนนี้ได้เร็วขึ้นหรือไม่
โปรเฟสเซอร์ใหญ่ให้การบ้านใหญ่ขนาดนี้ เห็นทีบรรดาผู้บริหาร ธปท.จะต้องตีโจทย์ให้แตกเร็วๆ เพราะ ดร.โกร่ง จะตามงานอีกครั้งในการประชุมบอร์ด ธปท.อีกครั้งในวันที่ 28 มิ.ย.นี้ วันเดียวเท่านั้น คิดไม่ออกโดนฟาดก้นแน่ๆ